
A nemesi vármegye a magyar rendi alkotmányosság tükrében - Tekintettel Werbőczy jogforrástanára, és az általa írásbafoglalt Szent Korona eszmére

Dolgozatom keretében az önállóság és az alkotmányosság zálogaként szolgáló nemesi vármegye hatalommegosztásban vitt szerepét elemzem, minek során többek között arra keresem a választ, hogy az alkotmányról alkotott magyar felfogás milyen állam- és hatalomberendezkedést tett kívánatossá, továbbá, hogy mindezek fényében mégis miféle szerep jutott a nemesi vármegyének? Természetesen ehhez, mintegy előkérdésként meg kell vizsgálnunk azt is, hogy melyek voltak azok a közjogi törvények, amelyek e sajátlagos magyar felfogás elméleti és gyakorlati biztosítékát adták. Dolgozatban többek között e kérdésekre keresem a válaszokat. Az alkotmányosság megőrzésének garanciarendszerét, valamint a Szent Korona-eszmét elsősorban Werbőczy István Hármaskönyvének elemzésével kívánom szemléltetni. Amíg Európa egyes részein az abszolút királyok egyeduralma ólomsúlyként nehezedhetett alattvalóik vállára, addig a magyar nemzet az alkotmány védelme alatt azt távol tarthatta magától. Olyan alkotmány, amely megőrizte a nemzetet a hosszú századok során, az alkotmány, amely nem engedte a királyi zsarnokságot elhatalmasodni, korlátok közé szorítván azt. Méghozzá erős közjogi és magánjogi korlátok közé, amelyet a királyok önkénye időnként megbonthatott ugyan, de azt véglegesen eltörölni soha nem tudta, és mindebben a nemesi vármegyének kulcsszerepe volt.



